De fem myg

Der findes fem forskellige grupper af myg i Danmark.

Skovmyg Skovmyg og strandengmyg udgør den største plage i Danmark, samt ved danskernes foretrukne feriesteder i f.eks. Sydfrankrig. Skovmyggene findes i skove og i vores haver og parker. Der er flest i juni og juli, hvorefter antallet aftager igen.

Husmyg

Husmyg er vores største stikmyg og er faktisk nemme at kende fra andre myg. De er store og mørke med meget tydelige hvide ringe på benene. Husmyg er store, og derfor suger de også meget blod, og kan lave meget store myggestik. De stikker både mennesker, pattedyr og fugle. I juli og august er de nogle steder den dominerende myggeart.

Fuglemyg

Små, brune og uanselige myg og stikker sjældent mennesker. De overvintrer gerne i kældre og kan sidde i tusindvis på fugtige vægge hele vinteren. Der er næsten aldrig gener fra fuglemyg.

Sumpmyg

Sumpmyggen er en lysebrun, pjusket myg. Rundt om søer og damme kan de være en stor plage fra midten af juni til midten af august. Men de findes også i haver langt væk fra søer. Sumpmyg kan i store sværme flyve flere kilometer væk fra søerne og søge ind i boligområder.

Malariamyg

Malariamyg er helt forskellige fra alle andre stikmyg. Den store malariamyg, der tidligere spredte malaria i Danmark, stikker næsten ikke mennesker længere. Og de er heller ikke særligt talrige mere. Den lille malariamyg er derimod meget almindelig i det meste af landet og stikker gerne mennesker. I august og september kan den i nogle områder være den mest talrige stikmyg.

Kilde: Myggetal.dk